โฆษก ศบค. เปิดเผยพบผู้ติดเชื้อรายใหม่เพิ่ม 1 ราย และมีเสียชีวิต 1 ราย
โฆษก ศบค. เปิดเผยพบผู้ติดเชื้อรายใหม่เพิ่ม 1 ราย และมีเสียชีวิต 1 รายนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ โควิด-19 (ศบค.) เปิดเผยถึงสถานการณ์การแพร่ระบาดของโรคโควิด -19 ประจำวันนี้ (6 พ.ค.63) ว่าพบผู้ป่วยติดเชื้อเพิ่มขึ้นเพียง 1 ราย ทำให้ตัวเลขผู้ป่วยยืนยันสะสมอยู่ที่ 2,989 คน หายป่วยแล้ว 2,761 คน มีผู้เสียชีวิตเพิ่ม 1 ราย ทำให้มีผู้เสียชีวิตสะสมรวม 55 ราย โดยผู้เสียชีวิต เป็นชายอายุ 69 ปี สัญชาติออสเตรเลีย มีโรคประจำตัวหอบหืด เป็นผู้จัดการโรงแรมอยู่ที่จังหวัดพังงา  รายละเอียดผู้ป่วยใหม่จำนวน 1 รายนั้น เป็นเพศหญิงอายุ 27 ปี มีภูมิลำเนาอยู่ที่จังหวัดบุรีรัมย์ เป็นพนักงานนวดกลับมาจากประเทศรัสเซียส่วนผลผู้ป่วยจำนวน 40 รายที่จังหวัดยะลา เบื้องต้นได้รับรายงานจากกระทรวงสาธารณสุข โดยกรมวิทยาศาสตร์การแพทย์ ไม่พบผู้ป่วยยืนยัน ซึ่งในวันนี้กระทรวงสาธารณสุขจะมีการแถลงข่าวและเปิดเผยข้อมูลทั้งหมด เพื่อให้ได้รับทราบในรายละเอียด และเป็นการสร้างความมั่นใจให้กับประชาชนในทุกกระบวนการสถานการณ์โรคติดเชื้อไวรัสโคโรนา 2019 (COVID-19) ทั่วโลก  ในวันนี้ เวลา 10.00 น.  มียอดผู้ติดเชื้อรวม 3,727,295 ราย  อาการรุนแรง 49,248 ราย  รักษาหายแล้ว 1,241,331 ราย และเสียชีวิต 258,326 ราย โดยประเทศที่ยังคงมีผู้ติดเชื้อสูงสุด คือ สหรัฐอเมริกา รองลงมา ได้แก่ ประเทศสเปน อิตาลี อังกฤษ และฝรั่งเศส ขณะที่ประเทศไทยอยู่ในอันดับที่ 62  สำหรับการนำคนไทยที่ตกค้างกลับประเทศ ในวันนี้มีอีก 3 เที่ยวบินมาจากประเทศเมียนมา เยอรมันและปากีสถาน ส่วนวันพรุ่งนี้มี 2 เที่ยวบิน คือ เกาหลีใต้และแอฟริกานอกจากนี้ ในรอบ 24 ชั่วโมง พบว่ามีผู้กระทำความผิดมีการชุมนุมมั่วสุม รวมถึงออกนอกเคหสถานเพิ่มขึ้น โดยสาเหตุของการมั่วสุมนั้นยังมาจากการดื่มสุราและเล่นการพนัน ขณะที่การจัดชุดตรวจ มีทั้งฝ่ายความมั่นคง ทหาร ตำรวจ และส่วนท้องถิ่น พบว่าซุปเปอร์มาร์เก็ต การขายสินค้าที่จำเป็นในห้างและร้านค้าปลีก ไม่ปฏิบัติตามมาตรการเพิ่มขึ้น จึงขอความร่วมมือให้ทำตามมาตรการที่กำหนด เพื่อความปลอดภัยและป้องกันควบคุมการแพร่ระบาดของโรคนายแพทย์ทวีศิลป์ วิษณุโยธิน โฆษก ศบค. ยังกล่าวถึงบทลงสำหรับร้านค้าและผู้ประกอบการที่ฝ่าฝืนไม่ปฏิบัติตามคำสั่ง ว่ากฎหมายที่ออกมาไม่ต้องการให้ถูกลงโทษ แต่เป็นมาตรการที่กำหนดเพื่อให้ทุกคนร่วมมือ จะเกิดผลดีต่อตัวเองและประเทศชาติ พร้อมเน้นย้ำการออกกำลังกายในสวนสาธารณะที่ดีที่สุด คือการเดินและสวมใส่หน้ากากอนามัย สำหรับวันนี้ ซึ่งเป็นวันวิสาขบูชาและมีความสำคัญทางพระพุทธศาสนา ทุกคนสามารถเวียนเทียนที่บ้านได้ พร้อมตั้งจิตอธิษฐานทำให้ประเทศชาติผ่านพ้นภัยพิบัตินี้ ไปพร้อมๆ กัน